กรมการจัดหางาน แนะนายจ้างให้รีบมาดำเนินการต่ออายุใบอนุญาตทำงานแรงงานต่างด้าว 3 สัญชาติในช่วงนี้
กรมการจัดหางาน แนะ นายจ้างให้รีบมาดำเนินการต่ออายุใบอนุญาตทำงานแรงงานต่างด้าว 3 สัญชาติในช่วงนี้ ซึ่งจะได้รับความสะดวกและเกิดความรวดเร็ว นางเธียรรัตน์ นะวะมะวัฒน์ รองอธิบดีกรมการจัดหางาน เปิดเผยถึงความคืบหน้าการต่อใบอนุญาตทํางานแรงงานต่างด้าวสัญชาติกัมพูชา ลาว และเมียนมา ว่า จากการเปิดให้นายจ้างดำเนินการต่ออายุใบอนุญาตทำงานแรงงานต่างด้าว 3 สัญชาติ ผลการดำเนินงานตั้งแต่วันที่ 2 กันยายนจนถึงวันที่ 3 ตุลาคม 2562 พบว่า มีจำนวนนายจ้างกว่า 5,600 คน ที่มาดำเนินต่ออายุใบอนุญาตทำงานคนต่างด้าวรวมกว่า 25,000 คน โดยจังหวัดที่มาดำเนินการมากที่สุด 5 อันดับแรก ได้แก่ สมุทรสาคร ชุมพร ระนอง สมุทรสงคราม และปัตตานี จากการประเมินยอดแรงงานต่างด้าวกลุ่มที่ต้องมาดำเนินการในช่วงนี้มีจำนวน 260,000 คน ขณะนี้มาดำเนินการเพียง 25,000 คน หรือคิดเป็น 10% ถือว่าค่อนข้างน้อย จึงขอให้นายจ้างตรวจสอบเอกสารใบอนุญาตทำงานและการตรวจลงตราวีซ่าของลูกจ้างต่างด้าว หากต้องการจ้างแรงงานต่างด้าวทำงานต่อไป ให้รีบมาติดต่อยื่นความต้องการที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ ในท้องที่ที่คนต่างด้าวทำงานอยู่หรือในท้องที่ที่สำนักงานใหญ่ของนายจ้าง/สถานประกอบการตั้งอยู่ หากมาดำเนินการในช่วงนี้ก็จะได้รับความสะดวก รวดเร็ว เนื่องจากมีผู้มาดำเนินการยังไม่มาก ขณะที่ ปัญหาที่นายจ้างค่อนข้างกังวลคือเรื่องค่าใช้จ่ายในการดำเนินการราว 8,000 บาทต่อลูกจ้างต่างด้าวหนึ่งคน ทั้งการตรวจสุขภาพ การต่อใบอนุญาตทำงาน การตรวจลงตราวีซ่าและการออกบัตรเลข 13 หลักบุคคลซึ่งไม่มีสัญชาติไทย ซึ่งอาจส่งผลให้ในช่วงท้ายของการดำเนินการ มีจำนวนแรงงานต่างด้าวมาดำเนินการมากเหมือนเช่นในอดีตซึ่งอาจเกิดความแออัดและไม่ได้รับความสะดวก รวดเร็ว จึงขอแนะนำให้รีบมาดำเนินการในช่วงนี้ ซึ่งขณะนี้ก็มีกลุ่มแรงงานต่างด้าวที่ใบอนุญาตทำงานจะสิ้นสุดในวันที่ 30 มีนาคม 2563 มาดำเนินการบ้างแล้วรองอธิบดีกรมการจัดหางาน กล่าวต่อไปว่า แรงงานต่างด้าวที่จะต้องดำเนินการ มีจำนวนมากถึง 2,001,379 คน ทั้งกลุ่มที่ใบอนุญาตทำงานหมดอายุจะสิ้นสุดก่อนวันที่ 30 มีนาคม 2563 และกลุ่มที่จะสิ้นสุดตั้งแต่วันที่ 31 มีนาคม 2563 กรมการจัดหางาน จึงได้วางแผนร่วมกับหน่วยงานที่เกี่ยวข้อง เตรียมเปิดศูนย์บริการเบ็ดเสร็จ (One Stop Service) คาดว่าจะเริ่มดำเนินการได้ตั้งแต่วันที่ 16 ธันวาคม 2562 เป็นต้นไป โดยไม่ได้เปิดดำเนินการทุกจังหวัด และพิจารณาจังหวัดที่มีคนต่างด้าวทำงานจำนวนมาก เช่น กรุงเทพมหานคร ส่วนในพื้นที่ภูมิภาคผู้ว่าราชการจังหวัดจะเป็นผู้พิจารณา อย่างไรก็ตาม การเปิดศูนย์บริการเบ็ดเสร็จจะไม่มีบริการตรวจสุขภาพในศูนย์ฯ ดังนั้น แรงงานต่างด้าวสามารถดำเนินการตรวจสุขภาพก่อนได้เพื่อลดความแออัด แต่ขั้นตอนแรกนายจ้างต้องติดต่อที่สำนักงานจัดหางานเพื่อขอรับเอกสารรับรอง 5 ชุด หากมีข้อสงสัยสอบถามข้อมูลเพิ่มเติมโทร 1506 กด 2 ตลอด 24 ชั่วโมง